CELEX: 32017D1840
Language: bg
Date: 2017-10-09 00:00:00
Title: Решение за изпълнение (ЕС) 2017/1840 на Комисията от 9 октомври 2017 година за изменение на Решение 2008/866/ЕО относно спешни мерки за спиране на вноса от Перу на някои двучерупчести мекотели за консумация от човека, по отношение на неговия срок на прилагане (нотифицирано под номер С(2017) 6719) (Текст от значение за ЕИП. )

11.10.2017   
            
            
               BG
            
            
               Официален вестник на Европейския съюз
            
            
               L 261/24
            
         РЕШЕНИЕ ЗА ИЗПЪЛНЕНИЕ (ЕС) 2017/1840 НА КОМИСИЯТА
   от 9 октомври 2017 година
   за изменение на Решение 2008/866/ЕО относно спешни мерки за спиране на вноса от Перу на някои двучерупчести мекотели за консумация от човека, по отношение на неговия срок на прилагане
   
      
         (нотифицирано под номер С(2017) 6719)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка i) от него,
   като има предвид, че:
   
               (1)
            
            
               С Регламент (ЕО) № 178/2002 се уреждат общите принципи, на които се подчиняват храните и фуражите като цяло, и в частност тяхната безопасност, на равнището на Съюза и на национално равнище. В него се предвиждат спешни мерки, когато е очевидно, че дадена храна или фураж, които са внесени от трета страна, има вероятност да представляват сериозен риск за здравето на човека, животните или за околната среда и че този риск не може да бъде ограничен в задоволителна степен чрез мерки, предприети от засегнатата(ите) държава(и) членка(и).
            
         
               (2)
            
            
               Решение 2008/866/ЕО на Комисията (2) бе прието след появата на огнище на хепатит А при хората, свързано с консумацията на двучерупчести мекотели, внесени от Перу, които са били заразени с вируса на хепатит А. Въпросното решение за въвеждане на спешни мерки за спиране на вноса от Перу на някои двучерупчести мекотели, предназначени за консумация от човека, първоначално трябваше да се прилага до 31 март 2009 г.
            
         
               (3)
            
            
               От компетентния орган на Перу бе поискано да предостави удовлетворителни гаранции за това, че са били отстранени установените пропуски по отношение на системата за мониторинг за откриване на вируса в живи двучерупчести мекотели. Междувременно се наложи спешните мерки да бъдат удължени до доказване на ефективността на мерките за отстраняване на тези пропуски. Към днешна дата срокът за прилагане на решението е удължаван неколкократно, като за последен път той бе удължен до 30 ноември 2017 г. по силата на Решение за изпълнение 2015/2022 на Комисията (3).
            
         
               (4)
            
            
               За да се провери дали последните гаранции, предоставени от перуанския компетентен орган, са ефективни и достатъчни, за да бъде прекратено прилагането на спешните мерки, беше предвидено службите на Комисията да извършат през май 2017 г. съответен одит. Поради тежките климатични условия, свързани с метеорологичното явление Ел Ниньо, което засегна Перу през март и април 2017 г., и тяхното отражение върху добива на двучерупчести мекотели в Перу, одитът обаче беше отложен за септември 2017 г.
            
         
               (5)
            
            
               Поради това срокът за прилагането на Решение 2008/866/ЕО следва да бъде съответно изменен. Решението за удължаване на срока на прилагане на Решение 2008/866/ЕО може да бъде преразгледано в зависимост от резултатите от одита, извършен от службите на Комисията.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   В член 5 от Решение 2008/866/ЕО датата „30 ноември 2017 г.“ се заменя с датата „30 ноември 2018 г.“
   Член 2
   Адресати на настоящото решение са държавите членки.
   
      Съставено в Брюксел на 9 октомври 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 31, 1.2.2002 г., стр. 1.
   
      (2)  Решение 2008/866/ЕО на Комисията от 12 ноември 2008 г. относно спешни мерки за спиране на вноса от Перу на някои двучерупчести мекотели за консумация от човека (ОВ L 307, 18.11.2008 г., стр. 9).
   
      (3)  Решение за изпълнение (ЕС) 2015/2022 на Комисията от 10 ноември 2015 г. за изменение на Решение 2008/866/ЕО относно спешни мерки за спиране на вноса от Перу на някои двучерупчести мекотели за консумация от човека по отношение на неговия срок на прилагане (ОВ L 295, 12.11.2015 г., стр. 45).